b'\n_START_ARTICLE_\nBluegrass\n_START_SECTION_\nSoittimet ja laulu\n_START_PARAGRAPH_\nBluegrassia soitetaan yleens\xc3\xa4 akustisilla kielisoittimilla, joista yksik\xc3\xa4\xc3\xa4n ei yrit\xc3\xa4 nousta muiden yl\xc3\xa4puolelle. Kokoonpanossa on normaalisti korkeintaan yksi kappale kutakin soitinta. T\xc3\xa4rkeimm\xc3\xa4t soittimet ovat banjo ja pystybasso. Muita ovat akustinen kitara, mandoliini, viulu ja dobro-kitara. Jotkut voivat k\xc3\xa4ytt\xc3\xa4\xc3\xa4 my\xc3\xb6s muita soittimia, kuten rumpuja, haitaria, huuliharppua, urkuharmoonia tai s\xc3\xa4hk\xc3\xb6kitaraa. Bluegrass-kokoonpanossa on my\xc3\xb6s v\xc3\xa4hint\xc3\xa4\xc3\xa4n yksi laulaja, ja kappaleet lauletaan usein moni\xc3\xa4\xc3\xa4nisesti._NEWLINE_Suuri osa bluegrass-musiikin vieh\xc3\xa4tyksest\xc3\xa4 perustuu rytmikkyyteen, kaksi- tai kolmi\xc3\xa4\xc3\xa4nisen laulun harmoniaan sek\xc3\xa4 yksinkertaiseen, tarttuvaan melodiaan, jota varioidaan taitavasti eri soittimilla. Laulu on tyypillisesti nasaalissa. Countryyn verrattuna bluegrass on nopeampaa ja monipuolisempaa.\n_START_SECTION_\nHistoria\n_START_PARAGRAPH_\nBluegrass on kehittynyt Amerikkaan muuttaneiden pohjoiseurooppalaisten siirtolaisten kelttil\xc3\xa4isest\xc3\xa4 musiikkiperinteest\xc3\xa4 sek\xc3\xa4 afroamerikkalaisesta blues- ja gospelperinteest\xc3\xa4. Siin\xc3\xa4 on countryn elementtej\xc3\xa4 ja jazzin tyylist\xc3\xa4 improvisointia. Bluegrassin is\xc3\xa4n\xc3\xa4 pidet\xc3\xa4\xc3\xa4n kentuckylaista Bill Monroeta. Musiikkityyli on saanut nimens\xc3\xa4 siit\xc3\xa4, ett\xc3\xa4 blue grass (niittynurmikka) on Bill Monroen syntym\xc3\xa4osavaltion Kentuckyn tunnus - Kentucky, the bluegrass state._NEWLINE_Bluegrassin nousukausi oli 1940-luvulla. Sit\xc3\xa4 pidet\xc3\xa4\xc3\xa4n yhten\xc3\xa4 rock and rolliin vaikuttaneista musiikkityyleist\xc3\xa4: esimerkiksi Elvis Presleyn ensimm\xc3\xa4inen single oli versio bluegrass-kappaleesta Blue Moon of Kentucky. Bluegrassin toinen huippukausi oli 1960-luvulla folk-boomin vanavedess\xc3\xa4._NEWLINE_Bluegrassia alettiin soittaa my\xc3\xb6s kaupungeissa 1980-luvulla, ja 1990-luvulla akustisen musiikin suosion kasvu lis\xc3\xa4si my\xc3\xb6s bluegrassin suosiota._NEWLINE_Nyky-bluegrassia edustaa esimerkiksi Alison Krauss & Union Station. Earl Scruggs elvytti merkitt\xc3\xa4v\xc3\xa4sti banjonsoittoa ja tuli tunnetuksi ymp\xc3\xa4ri maailman muun muassa s\xc3\xa4velm\xc3\xa4ll\xc3\xa4\xc3\xa4n \xe2\x80\x9dFoggy Mountain Breakdown\xe2\x80\x9d, joka soi my\xc3\xb6s Vesa-Matti Loirin huumorikappaleella \xe2\x80\x9dSaiskos pluvan\xe2\x80\x9d. Bluegrassia ja banjonsoittoa on tehnyt 1970-luvulta l\xc3\xa4htien tunnetuksi my\xc3\xb6s muun muassa elokuvakoomikko Steve Martin.\n_START_SECTION_\nBluegrass Suomessa\n_START_PARAGRAPH_\nTunnettuja suomalaisia bluegrass-yhtyeit\xc3\xa4 ja -artisteja 1970-luvulta 1990-luvulle ovat olleet esimerkiksi Vanha is\xc3\xa4nt\xc3\xa4, Mayflower, Tom Kuchka Bluegrass Legacy, High Action Bluegrass Band, Lake Country Boys, Speed Limit, Intergalactic Bluegrass Messengers, Picks & Hammers sek\xc3\xa4 A Bluegrass Company. Nykyisin toimivia yhtyeit\xc3\xa4 ovat esimerkiksi The Blue Velvet Band, Clayhill Brothers, Graveyard Brothers, J. Karjalainen \xe2\x80\x93 L\xc3\xa4nnen Jukka, Jussi Syren and The Groundbreakers, Kari M\xc3\xa4kinen, Lakeside Bluegrass Band, Mappets, Roving Gamblers, Virtual Reality Boys, Wasel Arar & Northstate sek\xc3\xa4 Yl\xc3\xa4siirtola Ramblers._NEWLINE_Suomalainen Steve \xe2\x80\x99n\xe2\x80\x99 Seagulls nousi listaykk\xc3\xb6seksi Billboardin Bluegrass-listalla Yhdysvalloissa 21.9.2016 albumillaan Brothers in Farms (2016). Yhtye versioi perinteisill\xc3\xa4 soittimilla tunnettuja hard rock- ja heavy metal -yhtyeit\xc3\xa4, kuten AC/DC:t\xc3\xa4, Iron Maidenia, Metallicaa ja Guns N\xe2\x80\x99 Rosesia._NEWLINE_Suurimpia bluegrass-tapahtumia Suomessa on Ruotsinpyht\xc3\xa4\xc3\xa4n Bluegrass-festivaali.'